**ORDENANZA FISCAL REGULADORA DA TAXA POLA PRESTACIÓN DO SERVICIO DE TELEASISTENCIA DOMICILIARIA**

**Artigo 1º Fundamento e natureza**

No uso das facultades concedidas polos artigos 133.2 e 142 da Constitución e polo artigo 106 da Lei 7/1985, do 2 de abril, reguladora das bases de réxime local, e de conformidade co disposto nos artigos 15 a 19 da Lei 39/1988, do 28 de decembro, reguladora das facendas locais, este Concello establece a taxa polo servicio de teleasistencia, que se adapta nas súas normas ó previsto no artigo 58 da citada Lei 39/1988.

O funcionamento do servicio rexerase polo convenio de data 9 de xuño de 1998, asinado entre a Deputación Provincial da Coruña, a FEMP e o INSERSO, e o convenio do 9 de marzo de 1999, asinado entre a Deputación Provincial da Coruña e a Consellería de Sanidade e Servicios Sociais da Xunta de Galicia, ós que o Concello de Cedeira se adheriu por acordo do Pleno de 13 de maio de 1999, e coas bases do servicio elaboradas pola Deputación Provincial da Coruña.

Conforme ós convenios antes citados e a base terceira c) das bases de funcionamento e o art. 79 da Lei 3/1993, de servicios sociais, da Xunta de Galicia, establécese a taxa polo servicio de teleasistencia.

A contía total da taxa calcúlase sobre a contribución conxunta da Deputación da Coruña e o Concello de Cedeira, cifrada nos citados convenios nun 20% do custo total do servicio (10% da Deputación e 10% do Concello), que segundo os datos para 1999 foi de 780 ptas./mes e usuario. Sobre ese total aplícase unha tarifa baseada na capacidade contributiva do suxeito pasivo.

**Artigo 2º Feito imponible**

Constitúe o feito imponible da taxa a prestación do servicio de teleasistencia, conforme dispoñen as bases do servicio elaboradas pola Deputación Provincial da Coruña.

**Artigo 3º Suxeito pasivo**

Son suxeitos pasivos da taxa regulada nesta ordenanza as persoas físicas e xurídicas, e as entidades ás que se refire o artigo 33 da Lei xeral tributaria, que soliciten ou se beneficien do servicio de teleasistencia.

**Artigo 4º Responsables**

1. Responderán solidariamente das obrigacións tributarias do suxeito pasivo as persoas físicas ou xurídicas ás que se refiren os artigos 38. 1 e 39 da Lei xeral tributaria.

2. Serán responsables subsidiarios os administradores das sociedades e os síndicos, interventores ou liquidadores de crebas, concursos, sociedades e entidades en xeral, nos supostos e co alcance que sinala o artigo 40 da Lei xeral tributaria.

**Artigo 5º Cota tributaria**

A cota tributaria da taxa regulada nesta ordenanza será a fixada nas tarifas contidas no artigo seguinte.

**Artigo 6º Tarifas**

As tarifas que se indican de seguido aplicaranse atendendo á media das rendas da unidade de convivencia dos suxeitos pasivos, para o que se aplicará a seguinte fórmula:

A renda per cápita será igual á totalidade dos ingresos da unidade de convivencia (salarios, pensións, prestacións de calquera natureza, intereses bancarios e ingresos por calquera outro concepto) menos os gastos de alugueiro ou amortización da vivenda habitual dividido polo número de persoas da unidade de convivencia:

Tarifas:

- Suxeitos con renda per cápita ata o 75% do SMI:

Exentos.

- Entre 75 e 100 por 100 do SMI: 390 ptas./mes (10% do custo total do servicio).

- Entre 100 e 125 por 100 do SMI: 585 ptas./mes (15% do custo total do servicio).

- Do 125 por cento do SMI en adiante: 780 ptas./mes (20% do custo total do servicio).

**Artigo 7º Declaración, liquidación e ingreso**

1.-A cota liquidarase semestralmente, prorrateándose por meses completos.

2.-Informado polos servicios sociais do inicio da prestación do servicio, con indicación da renda per cápita resultante, practicarase liquidación de alta que será notificada conforme dispón o art. 124 da LXT.

3.-As liquidacións posteriores á liquidación de alta, xunto cos prazos de ingreso, notificaranse colectivamente mediante anuncios publicados no Boletín Oficial da Provincia, conforme ó art. 124.3 da Lei xeral tributaria.

4.-As cotas liquidadas e non aboadas en período voluntario de cobranza esixiranse mediante o procedemento de constrinximento, co 20% da recarga.

**Artigo 8º Infraccións e sancións**

En todo o relativo á cualificación de infraccións tributarias así como das sancións que ás mesmas correspondan en cada caso, estarase ó disposto nos artigos 77 e seguintes da Lei xeral tributaria.

**Disposición final**

A presente ordenanza fiscal entrará en vigor o día seguinte da súa publicación no Boletín Oficial da Provincia, permanecendo en vigor ata a súa modificación ou derrogación expresas.